PIELIKUMS

“Τύρναβος” (Tyrnavos)

PGI-GR-A0122-AM01

Pieteikuma iesniegšanas diena: 31.7.2015.

PRODUKTA SPECIFIKĀCIJAS GROZĪJUMA PIETEIKUMS

1. Grozījumam piemērojamie noteikumi

Regulas (ES) Nr. 1308/2013 105. pants – grozījums, kas nav maznozīmīgs

2. Grozījuma apraksts un pamatojums

2.1. Noteiktā ģeogrāfiskā apgabala paplašināšana

Grozījumi tehniskajā dokumentācijā PGI-GR-A0122 Tyrnavos paredz paplašināt noteikto ģeogrāfisko apgabalu, iekļaujot tajā apdzīvoto vietu Dendra Tyrnavou, kas atrodas Larissa reģiona administratīvās vienības Tyrnavos pašvaldības Tyrnavos administratīvajā vienībā. Šis grozījums attiecas uz produkta specifikācijas un vienotā dokumenta iedaļu “Noteiktais apgabals”.

Apdzīvotā vieta Dendra Tyrnavou atrodas Tyrnavos pašvaldībā, kas tika izveidota ar likumu Nr. 3852, apvienojot abas pašvaldības (Valdības Vēstnesis, I sērija, Nr. 87). Šī apdzīvotā vieta atrodas aptuveni sešu kilometru attālumā no Tyrnavos pilsētas. Tā ir vīnogu audzēšanas apkaime, kurā ir tādi paši augsnes un klimatiskie apstākļi, kādos iegūst vīnus ar īpašībām, kas ir identiskas Tyrnavos (AĢIN) vīniem, un tāds pats vīnogu šķirņu klāsts šādu vīnu iegūšanai.

2.2. Vīnogu šķirnes “Malagouzia” pievienošana baltvīna šķirņu klāstam

Šis grozījums tehniskajā dokumentācijā PGI-GR-A0122 Tyrnavos, produkta specifikācijā un vienotajā dokumentā ir saistīts ar vīnogu šķirnes “Malagouzia” pievienošanu baltvīna (sausā, pussausā un pussaldā) šķirņu klāstam jebkādās proporcijās.

Šis grozījums attiecas uz vienotā dokumentā iedaļu “Galvenās vīna vīnogu šķirnes”, produkta specifikācijas iedaļu “Atļautās vīna vīnogu šķirnes” un iedaļu “Saikne ar ģeogrāfisko apgabalu” attiecībā uz kategoriju “Vīns”.

Tyrnavos reģiona vīndārzos vīnogu šķirne “Malagouzia” tiek audzēta jau desmitiem gadu.

Tā ir pilnīgi pielāgojusies reģiona karstajiem un sausajiem klimatiskajiem apstākļiem. Lielā izmēra vīnogas un to biezā miza spēj veiksmīgi izturēt izgarošanu, ko izraisa reģionā valdošā augstā gaisa temperatūra vasaras mēnešos. Raža tiek ievākta augusta pēdējā dekādē. No šķirnes “Malagouzia” vīnogām ražoto vīnu priekšrocība ir to augstā kvalitāte un atšķirīgums no citos reģionos ražotajiem vīniem.

Pateicoties Tyrnavos reģiona mālainajai augsnei, no šīs šķirnes vīnogām iegūtajiem vīniem piemīt ļoti labs skābums un bagātīgs aromāts. Raksturīgākie ir zaļu ābolu un citrusaugļu aromāti. Smilšainā un mālsmilts augsne no šīs šķirnes ražotajiem vīniem piedod labu skābumu, kā arī jasmīnu un nogatavojušos bumbieru aromātu.

Vīni, kas ražoti no Tyrnavos reģionā audzētām šķirnes “Malagouzia” vīnogām, ir iecienīti ārvalstīs, it īpaši tādos nozīmīgos tirgos kā Beļģija, ASV un Vācija. Tie ir arī saņēmuši apbalvojumus daudzos svarīgos konkursos, piemēram, Decanter.

Šīs šķirnes reģistrēšana ar Tyrnavos (AĢIN) nosaukumu sniegs šeit ražotajiem vīniem papildu priekšrocību tirgū, palīdzot tiem būt konkurētspējīgākiem pasaules tirgū, un tas sekmētu gan vietējo, gan valsts ekonomisko izaugsmi.

2.3. Informācijas pievienošana iedaļā “Saikne ar ģeogrāfisko apgabalu” attiecībā uz kategoriju “Vīns” un “Pusdzirkstošais vīns”

Produkta specifikācijas un vienotā dokumenta iedaļa “Saikne ar ģeogrāfisko apgabalu” attiecībā uz tehniskajā dokumentācijā PGI-GR-A0122 Tyrnavos aplūkoto vīnkopības produktu kategorijām “Vīns” un “Pusdzirkstošais vīns” ir papildināta ar šādu sīki izstrādātu informāciju:

a) tādu dabas, cilvēka darbības vai citu vēsturisku faktu apraksts, kas produktam dod tam raksturīgās īpašības; b) produkta kvalitātes īpašības, ko tas ieguvis, pateicoties ģeogrāfiskajai izcelsmei, un c) cēloniskā mijiedarbība starp tā ģeogrāfiskā apgabala īpašībām, kas saistīts ar produkta saikni, un produkta konkrētajām īpašībām, kuras tam var piedēvēt ģeogrāfiskās izcelsmes dēļ, lai šo saikni būtu iespējams pierādīt attiecībā uz katru konkrēto produktu.

Kategorijā “Vīns” ir pievienota ar produkta reputāciju saistītā informācija.

Jānorāda, ka AĢIN Tyrnavos tehniskās dokumentācijas vienotajā dokumentā ir iekļauts datu kopsavilkums no iedaļas “Saikne ar ģeogrāfisko apgabalu” attiecībā uz vīnkopības produktu kategorijām “Vīns” un “Pusdzirkstošais vīns”.

Konkrētāk, apakšiedaļas “Informācija par ģeogrāfisko apgabalu attiecībā uz 1. kategorijas vīnu” A) punkta “Vēsturiskā saikne” beigās ir pievienota šāda informācija:

“Mūsdienās “Muscat Hamburg” ir dominējošā vīnogu šķirne, kas aizņem 60 % no šā apgabala vīndārzu kopējās stādījumu platības. Šī šķirne ir sastopama dažādās vietās visā pasaulē. Tomēr Grieķijā tā saistās tieši ar Tyrnavos apgabalu, jo šajā valstī to audzē gandrīz vienīgi Tyrnavos pašvaldības robežās. Šķirne “Muscat Hamburg” tika selekcionēta, krustojot Itālijas šķirni “Schiava Grossa” (“Trollinger” jeb “Black Hamburg”) un Ēģiptes šķirni “Muscat of Alexandria”, un to audzē gandrīz visā pasaulē. Vīna ražošanas vajadzībām to sajauc ar citām šķirnēm, taču atsevišķos gadījumos, piemēram, Tyrnavos apgabalā, ir sastopams vīns, ko ražo tikai un vienīgi no šķirnes “Muscat Hamburg” vīnogām. Tyrnavos apgabala vietējie vīnogu audzētāji un vīndari, kuriem ir ļoti senas vīnogulāju audzēšanas tradīcijas, savā darbā ņēma vērā jauno situāciju, kas izveidojās ar šķirnēm, kuras tika radītas pēc filokseras uzliesmojuma, un dažādos veidos izmantoja šķirni “Muscat”. Tiek ražoti izteikti aromātiski vīni, galvenokārt gaiši sarkanie, saldie un pussaldie. Slavenais Tyrnavos apgabala vīnogu brendijs (AĢIN Tsipouro) tiek ražots, izmantojot destilācijas procesu. Pateicoties plašajām šķirnes “Muscat Hamburg” stādījumu platībām, tās labajām aklimatizācijas spējām un daudzajiem izmantošanas veidiem, Tyrnavos apgabals ir kļuvis par tik nozīmīgu globāla mēroga atsauces reģionu, ka šķirnes nosaukuma sinonīms “Moschato Tyrnavou” tagad ir iekļauts Starptautiskajā vīnogu šķirņu katalogā (Vitis International Variety Catalogue, VIVC). Iekļaušana katalogā sniedza šķirnei “Moschato Tyrnavou” pasaules mēroga atpazīstamību, un pēc ģeogrāfiskās izcelsmes atzīšanas valsts līmenī 2013. gada februārī šo šķirni var oficiāli apzīmēt ar sinonīmu nosaukumu “Moschato Mavro Tyrnavou”, runājot par vīnogām, kas audzētas Tyrnavos pašvaldības robežās.”

C) punkta “Ģeogrāfiskā vide un ģeogrāfiskā izcelsme” beigās tika iekļauts šāds teksts:

“Par šķirni “Muscat Hamburg” (“Moschato Mavro Tyrnavou”) jānorāda, ka vietējais mikroklimats piedod šķirnei intensīvu aromātu, kas atgādina rožu smaržu un kas sekmē unikālo muskata vīnu ražošanu, kuri paši par sevi jau ir atsevišķa vīnu kategorija. Šķirni “Muscat Hamburg” (“Moschato Mavro Tyrnavou”) audzē visauglīgākajā dziļākajā augsnē, un tas ļauj maksimāli izveidoties šo vīnogu īpašībām (krāsai, lielumam, aromātam), turklāt ir pierādījies, ka tā ir visizturīgākā šķirne pret salu (2001. gada ziemā temperatūra nokritās līdz –24,8 °C).

Kopumā jaunajās smilšainajās augsnēs tiek audzētas sarkano vīnogu šķirnes, kuras nogatavojas vēlu, piemēram, “Cabernet Sauvignon” un pat “Syrah”, kas nogatavojas septembra otrajā dekādē, bet agrīnās šķirnes, piemēram, “Merlot”, audzē mālainā augsnē, lai panāktu optimālu tehnoloģisko un polifenola gatavību.

Savukārt balto vīnogu šķirnes “Chardonnay” un “Sauvignon Blanc” nogatavojas augusta otrajā dekādē, un to atlasi veic atkarībā no iespējamā novākšanas datuma, ņemot vērā šķirnes aromāta potenciālu. Piemēram, šķirni “Sauvignon Blanc” audzē mālainā augsnē, lai paaugstinātu tās vīnogu aromātu daudzveidību, piemēram, zaļo piparu un tropu augļu aromātus.

Grieķijas šķirnēm, kuras nogatavojas laikposmā no augusta otrās dekādes līdz septembra pirmajai dekādei, papildus augsnei un aromātu pilnveidei nogatavošanās laikā nozīmīgs apstāklis ir arī katra mikroklimata mitrums. Gan balto, gan sarkano Grieķijas vīnogu šķirnes ar lieliem un blīviem ķekariem (piemēram, “Malagouzia” un “Roditis”) tiek audzētas augsnēs ar zemu mitruma pakāpi, lai mazinātu iespējamību, ka stādi varētu ciest no sēnīšu infekcijas, piemēram, pelēkās puves (botrytis). Vīniem, ko ražo no balto vīnogu šķirnēm, kuras galvenokārt audzētas augsnēs uz dienvidaustrumiem no Tyrnavos, piemīt iesāļa piegarša, ko piedēvē smilšmāla augsnei, kurā ir augsta krama koncentrācija. Lai radītu sauso Malagouzia vīnu, vīnogulājiem ir jāaug nogāzēs ar labu drenāžu un zemu mitruma pakāpi. Ir daudz teritoriju, kurās ir augsne ar šādām īpašībām. Dažas no tām atrodas uz rietumiem no Tyrnavos, diezgan netālu no Titarisios upes. Upes izžūšana vasarā apvienojumā ar mālsmilts augsni piešķir no šeit audzētajām vīnogām ražotajam vīnam neatkārtojamu raksturu.

Apgabalā valdošā augstā temperatūra un nelielais vasaras nokrišņu daudzums ietekmē sarkanvīnu skābumu, krāsu un cukuru daudzumu saturā.

Papildus apgabala īpašībām (augsnei, klimatam) un tajā audzētajām šķirnēm liela nozīme kvalitatīvu vīnu ražošanā ir arī vīndarības paņēmieniem. Lai uzlabotu no šķirnes “Malagouzia” vīnogām ražoto vīnu kvalitāti, var izmantot dažādus vīndarības paņēmienus. Atkarībā no vīndārza platības un tā īpašībām vietējie vīndari vai nu atdzesē vīnogas lielos ledusskapjos, vai arī izmanto sauso ledu, lai pazeminātu to temperatūru. Izturēta vīna ražošanā koka mucas tiek izmantotas visnotaļ maz. Vēlīnajos vīndārzos var iegūt sausos vīnus, kurus nogatavina vai nu tvertnē, vai mucā.”